Διερεύνηση της διαιτητικής προσθήκης προβιοτικών η οξινιστών επί σημαντικών βιοδεικτών του εντερικού οικοσυστήματος κρεοπαραγωγών ορνιθίων
Authors: Παλαμίδη Ίριδα 
Published: September 2021

Ο σκοπός της παρούσας διδακτορικής διατριβής ήταν η διερεύνηση της επίδρασης ενός οξινιστή και δύο τύπων προβιοτικού (ενεργού ή θερμικά αδρανοποιημένου) επί κρίσιμων βιοδεικτών του εντερικού οικοσυστήματος ορνιθίων κρεοπαραγωγής. Συγκεκριμένα μελετήθηκαν: η αύξηση ζώντος βάρους (ΑΖΒ), η κατανάλωση τροφής, ο συντελεστής εκμετάλλευσης (ΣΕ), ο δείκτης παραγωγικής αποδοτικότητας, η πεπτικότητα της ξηράς ουσίας (ΞΟ), της οργανικής ουσίας (ΟΟ), των λιπαρών ουσιών (ΛΟ), και των ελεύθερων αζώτου εκχυλισματικών ουσιών και η κατακρατηθείσα ενέργεια. Επιπρόσθετα, προσδιορίστηκαν η γονιδιακή έκφραση του μετατρεπτικού αυξητικού παράγοντα (TGF-β4), της ιντερφερόνης-γ (IFN-γ), της ιντερλευκίνης (IL) -12p40, της IL2, της IL18, της IL10, της IL22 και της επαγώγιμης συνθετάσης του μονοξειδίου του αζώτου (iNOS). Τέλος, προσδιορίστηκε η γονιδιακή έκφραση των πρωτεϊνών ZO1 και ZO2 (ZO1, ZO2) της κλαουδίνης 1 και 5 (CLDN1, CLDN5), της οκλουδίνης (OCLN), της υπομονάδας 1 του πυρηνικού παράγοντα-κάπα Β (NFKB1) και των toll – like υποδοχέων 2 και 4 (TLR2B και TLR4). Δύο πολυπαραγοντικά πειράματα σχεδιάστηκαν και εκτελέστηκαν, τα οποία περιελάμβαναν διατροφικό πρόγραμμα τριών φάσεων, συνολικής διάρκειας 42 ημερών. Για κάθε φάση καταρτίστηκε βασικό ισόρροπο σιτηρέσιο (ΒΣ). Για τη μελέτη της επίδρασης του οξινιστή σχεδιάστηκε ένα 2×2 παραγοντικό πείραμα με κύριους παράγοντες την προσθήκη του οξινιστή (0 και 1g οξινιστή/kg τροφής) και της αβιλαμυκίνης (0 και 2,5 mg αβιλαμυκίνης/kg τροφής). Ακολούθως, 544 αρσενικά ορνίθια κρεοπαραγωγής Cobb 500 κατανεμήθηκαν στις ακόλουθες επεμβάσεις, C: ΒΣ, AV: ΒΣ + 2,5 mg αβιλαμυκίνης/kg τροφής, AC: ΒΣ + 1g οξινιστή/kg τροφής, ACAV: AC+AV. Για τη μελέτη της προσθήκης των δύο τύπων προβιοτικού σχεδιάστηκε ένα 3×2 παραγοντικό πείραμα με κύριους παράγοντες την προσθήκη του τύπου του προβιοτικού (Χωρίς, ενεργό και αδρανοποιημένο) και της αβιλαμυκίνης (0 και 2,5 mg αβιλαμυκίνης/kg τροφής). Ακολούθως, 450 αρσενικά ορνίθια κρεοπαραγωγής Cobb 500 κατανεμήθηκαν στις ακόλουθες επεμβάσεις, CοN: ΒΣ, CοN+A: ΒΣ + 2,5 mg αβιλαμυκίνης/kg τροφής, VIP: ΒΣ + 1g προβιοτικού/kg τροφής, VIP+A: VIP + 2,5 mg αβιλαμυκίνης/kg τροφής, INP: προσθήκη 1g αδρανοποιημένου προβιοτικού/kg τροφής, INP+A: INP+2,5 mg αβιλαμυκίνης/kg τροφής. Τα συνολικά παραγωγικά χαρακτηριστικά (ΑΖΒ και ΣΕ), η πεπτικότητα της ΞΟ, της ΟΟ και η κατακρατηθείσα ενέργεια βελτιώθηκαν με την προσθήκη οξινιστή ή αβιλαμυκίνης στο σιτηρέσιο. Στον σπλήνα, η αβιλαμυκίνη είχε αντιφλεγμονώδη επίδραση μειώνοντας την έκφραση της IFN-γ, της IL18 και της iNOS. Η ταυτόχρονη προσθήκη οξινιστή και αβιλαμυκίνης ενίσχυσε την φυσική ανοσιακή απόκριση στα τυφλά έντερα, αυξάνοντας τα επίπεδα έκφρασης των IL10, IL18 και IL22. Η αβιλαμυκίνη έδρασε αντιμικροβιακά στο περιεχόμενο του ειλεού μειώνοντας τη συγκέντρωση του πληθυσμού Clostridium perfringens subgroup. Η προσθήκη οξινιστή ή αβιλαμυκίνης ρύθμισε αρνητικά την έκφραση των ZO1, OCLN και CLDN5. Η χορήγηση αβιλαμυκίνης ρύθμισε αρνητικά την έκφραση υποδοχέων της φυσικής ανοσίας (TLR2 και TLR4) και την έκφραση του NFΚΒ1. Η χορήγηση οξινιστή επηρέασε θετικά τη σύσταση της μικροχλωρίδα στο περιεχόμενο των τυφλών εντέρων, αυξάνοντας τους πληθυσμούς Clostridium coccoides subgroup και Clostridium leptum subgroup.Ο τύπος προσθήκης του προβιοτικού και η αβιλαμυκίνη επέδρασαν θετικά στα παραγωγικά χαρακτηριστικά. Σημαντικές αλληλεπιδράσεις παρουσιάστηκαν στην ειλεακή πεπτικότητα της ΞΟ και στην ολική πεπτικότητα της ΞΟ και των ΛΟ. Η προσθήκη ζωντανού ή αδρανοποιημένου προβιοτικού ή / και αβιλαμυκίνης είχε αντιφλεγμονώδη δράση μειώνοντας την έκφραση της iNOS στα τυφλά έντερα. Επίσης η προσθήκη αβιλαμυκίνης μείωσε την έκφραση της IFN-γ στα τυφλά έντερα. Η αβιλαμυκίνη έδρασε αντιμικροβιακά στο περιεχόμενο του ειλεού και των τυφλών εντέρων μειώνοντας τη συγκέντρωση των Lactobacillus spp. και του πληθυσμού Clostridium perfringens subgroup αντίστοιχα. Ο ζωντανός τύπος προβιοτικού μείωσε στον ειλεό και στα τυφλά έντερα την έκφραση του NFΚΒ1 ενός από τους κεντρικούς μεσολαβητές της φλεγμονής. Η προσθήκη ζωντανού προβιοτικού τροποποίησε την έκφραση υποδοχέων της φυσικής ανοσίας (TLR2B και TLR4) στα τυφλά έντερα. Η χορήγηση ζωντανού προβιοτικού ή αβιλαμυκίνης τροποποίησε τη ρύθμιση της μεταγραφής συστατικών του εντερικού φραγμού στα τυφλά έντερα, μειώνοντας τα επίπεδα έκφρασης των OCLN και CLDN5.Συμπερασματικά τα αποτελέσματα αυτής της διατριβής παρέχουν σημαντικές πληροφορίες σχετικά με την ευεργετική επίδραση των βιοενεργών υλών που χρησιμοποιήθηκαν (οξινιστής, ζωντανός και αδρανοποιημένος προβιοτικός τύπος) επί της ανάπτυξης των ορνιθίων κρεοπαραγωγής καθώς και επί επιλεγμένων πεπτικών, ανοσιακών και μικροβιολογικών δεικτών του εντερικού οικοσυστήματος.